اشرف غني د طالب بندیوانو د خوشي کولو حکمنامه لاسليک کړې
د افغانستان د ولسمشر اشرف غني وياند ويلي ولسمشر د طالب بندیوانو د خوشي کولو حکمنامه لاسلیک کړې ده. 
کراچۍ — صديق صديقي په ټویټر ویلي،"صدر غني هغه حکمنامه لاسليک کړې کومه چې به په منل شوي چوکاټ کې د طالب بنديوانو د خوشي کولو اسانتيا برابره کړي او د طالبانو او افغان دولت ترمنځ خبرې به ورسره پېل شي". نوموړي ویلي د حکمنامې نور جزيات به نن د شوور/ چهارشنبې په ورځ شريک کړی شي. په دغه اړه د افغانستان د سولې د خبرو دپاره د امریکا ځانګړي استازي زلمي خليلزاد هم ټويټس کړي دي. هغه ويلي،" ولسمشر غني نن ماښام یو فرمان خپور کړ چې تر ۵۰۰۰ طالب بندیان، د طالبانو لخوا د ورکړل شوي نوملړ په اساس، د شنبې له ورځې له بنده خوشې شي. طالبانو لا له وړاندې د افغان دولت لوري تر ۱۰۰۰ بندیانو آزادول منلي". خليلزاد ويلي هغه هيله لري چې افغان دولت او طالبان په سملاسي توګه په دوحه، قطر کې خبرو ته کښېني جزيات وڅيړي، افغان دولت له دې کار سره توافق کړی او دا چې عملي شي دا به د سولې د بهير په لور غټ ګام وي. هغه ويلي، "د پرمختګ د دغو نښو سربیره، د طالبانو لخوا د تاوتریخوالي کچه لوړه پاتې شوې ده. مونږ له طالبانو تمه لرو چې خپلو ژمنو ته ټینګ پاتې شي چې تاوتریخوالی لږ شي تر څو د بندیانو خلاصون په سمه پلی شي او د سولې بهیر بریالی شي". خليلزاد بيا ويلي "نن د ملګرو ملتونو د امنیت شوری د هغه تړون چې مونږ تیره اونۍ له طالبانو سره لاسلیک کړ او د متحده ایالتونو او افغان دولت ګډې اعلامیې په ملاتړ، د رایو په اتفاق پریکړه لیک منظور کړ". په قطر کې د طالبانو د مذاکراتي ډلې وياند سهېل شاهين ويلي، امریکايي پلاوي ته يې د پينځه زره کسانو نوملړ ورکړی او زياته کړې يې ده ورسره یې دا شرط اېښودی چې دغه کسان به دوی ته په ډاګه ورکوي چې دوی يې پېژندګلو وکړي او دا به هغه کسان وي چې دوی يې نومونه ورکړي دي.